Årets Nordjyde 2019 er Bjarne Holmberg.

Det blev halinspektøren fra Tårs, Bjarne Holmberg, der torsdag aften løb med titlen som Årets Nordjyde foran sine mednominerede Peter E. Nielsen, Heidi Lehm, Poul Erik Jensen og Conny Nielsen. Afgørelsen om, hvem der skulle løbe med titlen fandt sted via SMS-afstemning. Det var altså nordjyderne selv, der skulle vælge Årets Nordjyde. Og her var de ikke i tvivl. Bjarne Holmberg skulle vinde. Bjarne Holmberg var indstillet til titlen som Årets Nordjyde for sit ildsjæle-arbejde i Tårs. Til daglig er han halinspektør i byens hal, men han tæller ikke sine arbejdstimer, for arbejdet omfatter så meget andet end blot at passe hallen. Det sidste lange stykke tid har Bjarne været med på sidelinjen mens hallen i byen blev ombygget til et multicenter og så har han ofret sine ben i den gode sags tjeneste. Han vil nemlig - ved at løbe haalvmaratons - samle ind til en aktivitetsvæg til Tårs by. Se her et interview med vinderen - lavet kort tid efter, det blev afsløret, at det var Bjarne Holmberg, der vandt.